Marie Hamsun

**Marie Hamsun** (født **Andersen**; 19. november 1881 i Elverum, død 4. august 1969 på Nørholm) var en norsk skuespiller og forfatter, gift med forfatteren Knut Hamsun (1859–1952).

## Liv og arbeid
Hun gav ut to diktsamlinger og flere barnebøker. *Bygdebarn*-serien i fem bind (1924&ndash;57) følger en søskenflokk på fire, to gutter og to jenter fra et miljø som kan minne om forfatterens oppvekst i *Strandbygda*, Elverum. De to første er episodiske skildringer av liv og lek på gård og seter gjennom årstidene. Bøkene er oversatt til svensk, tysk, tsjekkisk, engelsk, dansk, latvisk og finsk, og hun fikk Kirke- og undervisningsdepartementets pris for den siste av bøkene. Fra sitt liv med Knut Hamsun skrev hun to erindringsbøker: *Regnbuen* (1953) og *Under gullregnen* (1959). Jan Troells film *[[Hamsun]]* (1996) bygger dels på *Regnbuen*, dels på Thorkild Hansens Hamsunbiografi. I denne filmen spilles Marie Hamsun av Ghita Nørby.

Marie og Knut hadde barna Tore (1912–1995), Arild (1914–1988), Ellinor (1916–1987) og Cecilia (1917–1985).

Før hun ble gift med Hamsun, hadde hun vært samboer med skuespilleren Dore Lavik. 

Knut Hamsun dro fra Marie kort tid før eldstebarnet Tore ble født, for å få ro til å skrive, noe han mislyktes med. Etter å ha mottatt hennes telegram om at hun hadde fått en sønn dagen i forveien, foreslo han selv i brev: «Skal vi kalle ham Tore etter vikinghøvdingen Tore Hund?»

9. april 1940 var Marie Hamsun på vei til Oslo med Hurtigruten da invasjonen kom. Hun skulle se en utstilling av Tores malerier. Båten satte folk av utenfor Drøbak, derfra tok de seg til fots til en gård på Nesodden som også tok imot overlevende fra «Blücher». En buss fraktet flokken til Oslo, og Marie Hamsun tilbrakte dagen hos familien Fearnley i Kirkeveien, som Arild bodde hos. Sønnen i huset, Arild Fearnley, mintes at Marie Hamsun etter en lang tenkepause sa: «I grunnen burde vi alle her i Norge bli nazister, for nå etter invasjonen er tyskerne så sterke at vi har ingen sjanser.» Familien Fearnley ble svært rystet over dette.

Hun meldte seg inn i Nasjonal Samling i 1940. Etter krigen ble hun idømt fengselsstraff for sin virksomhet under krigen, blant annet med opplesningsturneer i Tyskland. Hun forble nasjonalsosialist etter krigen, i 1957 skrev hun til en vennine: «Jeg er ingen rashater. Jeg respekterer alle kulører, men jødene er undtagelsen. Det er dem som forsyner hele verden med mordvåpen fra fabrikkene, fra kjempelagrene i USA. Helt til nu har de kunnet arrangere kriger, sende jordens unge menn i døden og sitte selv og sope inn dollarene. Jeg forsikrer dig, at Hitler hadde det rette syn på dem.» I andre brev skrev hun at hun ikke trodde på historien om konsentrasjonsleirene, og dersom de faktisk fantes så visste nok Hitler hva han gjorde. Hun betraktet Hitler som et åndsmenneske med høye ideale krav til seg selv. Brevene etter krigen avsluttet hun med «heil og sæl».

## Bibliografi
;Dikt
* 1922: *Smaadikte* 
* 1934: *Vintergrønt* 
;Barnebøker
* 1924: *Bygdebørn: hjemme og paa Sæteren* 
* 1925: *Barnebilleder*, vers, tegninger av Bernt Grønvold 
* *Barnebilleder*, vers, tonesatt av Ludvig Irgens-Jensen, to hefter (Norsk musikforlag)
* 1926: *Bygdebarn: om vinteren* 
* 1928: *Bygdebarn: Ola i byen* 
* 1932: *Bygdebarn: Ola og hans søsken* 
* 1932: *Tripp og Trapp og Trulle*, barnevers, tegninger av Ivar Mauritz-Hansen 
* 1955: *Tina Toppen* 
* 1956: *Reisen til Sørlandet* 
* 1957: *Bygdebarn: folk og fe på Langerud* 
;Erindringer
* 1953: *Regnbuen* 
* 1959: *Under gullregnen* 

## Referanser


## Litteratur
* Knut Hamsun: *Brev til Marie*, redigert av Tore Hamsun. Aschehoug, 1970
* Tormod Skagestad: *Min elskede på jorden*, «et spill om Marie og Knut Hamsuns liv og samliv», skuespill. Riksteatret, 1987
* Birgit Gjernes: *Marie Hamsun: et livsbilde*. Aschehoug, 1994
* Birkeland, Risa, Vold. *Norsk barnelitteraturhistorie*. 2. utg. Samlaget, 2005 ISBN 82-521-5933-8
*

## Eksterne lenker
* 
* 
* NRK: Lydfil med Marie Hamsun
* Digitaliserte bøker av Marie Hamsun og om Marie Hamsun hos Nasjonalbiblioteket.